Vrou van R20 000 kontant beroofArgieffoto Drie mans het R20 000 kontant van ŉ vrou in Moruleng buite Rustenburg in Noordwes, gesteel, het die polisie Vrydag gesê. “Die 43-jarige vrou is Donderdag beroof,” het maj. Pelonomi Makau, woordvoerder van die polisie, gesê. “Die vrou het glo die kontant uit ŉ bank in Mogwase onttrek en die drie verdagtes het haar geteiken.” Volgens Makau het een van die verdagtes haar na die taxistaanplek agtervolg. “Die verdagte het glo in dieselfde taxi geklim en sy medepligtiges het in hul voertuig gevolg totdat die vrou uiteindelik in Moruleng afgeklim het.” Die twee mans in die motor het glo ŉ vuurwapen op die vrou gerig en met die R20 000 gevlug. “Die polisie is ontbied en hulle kon die verdagtes agternasit,” het Makau bygevoeg. “Hulle is in hegtenis geneem en sal Maandag in die Mogwase-landdroshof verskyn.”